Twee vas vir mensehandel in Rustenburg | Maroela Media
Twee vas vir mensehandel in Rustenburg
Twee mans van Nigerië is in Rustenburg, Noordwes, in hegtenis geneem op aanklag van mensehandel.
"Die mans, onderskeidelik 29 en 30 jaar oud, is Donderdag in hegtenis geneem nadat 'n 24-jarige vrou van Kaapstad aan die polisie gesê het sy is in prostitusie gedwing," het kol. Sabata Mokgwabone, woordvoerder van die polisie, gesê. "Volgens die inligting wat ons ontvang het, het een van die verdagtes verlede Vrydag [11 Julie] vir die slagoffer 'n rygeleentheid aangebied nadat sy by haar vriend in Springs, Gauteng, gekuier het. Die verdagte het glo nie by die ooreengekome bestemming stilgehou nie en het na Rustenburg gery."
Mokgwabone sê die vrou is in 'n huis toegesluit en is later na 'n straat in Rustenburg geneem waar sy as 'n prostituut moes werk. Een van die mans het haar glo die hele tyd dopgehou. Sy kon egter aan polisiebeamptes, wat patrolliewerk gedoen het, vertel wat besig is om te gebeur en het die 30-jarige man uitgewys wat oor haar waghou. "Die ander verdagte het later met 'n motor opgedaag en al twee mans is in hegtenis geneem."